**ՆԱԽԱԴՊՐՈՑԱԿԱՆ ՈՒՍՈՒՄՆԱԿԱՆ ՀԱՍՏԱՏՈՒԹՅԱՆ ՄԱՆԿԱՎԱՐԺԱԿԱՆ ԱՇԽԱՏՈՂՆԵՐԻ ՎԵՐԱՊԱՏՐԱՍՏՈՒՄ**

**ՀԵՏԱԶՈՏԱԿԱՆ ԱՇԽԱՏԱՆՔ**

**ԹԵՄԱ ՝ ԱՎԱԳ ՆԱԽԱԴՊՐՈՑԱԿԱՆՆԵՐԻ ՀԱՂՈՐԴԱԿՑԱԿԱՆ ՈՒՆԱԿՈՒԹՅՈՒՆՆԵՐԻ ԶԱՐԳԱՑՄԱՆ ՄԱՆԿԱՎԱՐԺԱԿԱՆ ՊԱՅՄԱՆՆԵՐԸ**

**Վերապատրաստվող ՝ Էլոյան Օլգա Գարիկի**

**Արտաշատի թիվ 3 մանկապարտեզ**

**Վերապատրաստող ՝ մ․գ․թ․ , Մ. Ավագյան**

**ԵՐԵՎԱՆ 2022**

**ԲՈՎԱՆԴԱԿՈՒԹՅՈՒՆ**

**ՆԵՐԱԾՈՒԹՅՈՒՆ** ......................................................................................................................3

**ՏԵՍԱԿԱՆ ՄԱՍ**

**ԳԼՈՒԽ 1**

* 1. Հաղորդակցման գործընթացի էությունը և կառուցվածքը…………………………...4
  2. Նախադպրոցական տարիքի երեխաների հաղորդակցման առանձնահատկությունները.............................................................................................7

**ԳՈՐԾՆԱԿԱՆ ՄԱՍ**

**ԳԼՈՒԽ 2.** ………………………………………………………………………………………11

**ԵԶՐԱԿԱՑՈՒԹՅՈՒՆ** ...............................................................................................................14

**ԳՐԱԿԱՆՈՒԹՅԱՆ ՑԱՆԿ** .......................................................................................................15

**ՆԵՐԱԾՈՒԹՅՈՒՆ**

**Թեմայի արդիականությունը.** Նախադպրոցական տարիքում հասակակիցների հետ հաղորդակցումն էական դեր է խաղում երեխայի անձի զարգացման գործընթացում։ Հասակակիցների միջավայրում երեխայի սոցիալական կարգավիճակից է կախված նրա հոգեկան հանգստությունն ու բավարարվածությունը։ Հաղորդակցման և փոխգործունեության ընթացքում յուրացվում են հարաբերություններ կառուցելու բարոյական նորմերը։ Նախադպրոցականի հաղորդակցական ունակությունները բնութագրվում են երեխայի մեծահասակների և հասակակիցների հետ փոխգործունեության զարգացմամբ, հասակակիցների հետ համատեղ գործունեությամբ զբաղվելու պատրաստակամությամբ, հուզական արձագանքի, փոխօգնության, փոխզիջման, ապրումակցման կարողությունների ձևավորմաբ, մեծահասակների և հասակակիցների հանդեպ հարգալից վերաբերմունքի դրսևորմամբ: Հաղորդակցման ունակությունները ոչ միայն անհրաժեշտ են հասակակիցների միջանձնային հարաբերությունների ձևավորման համար, այլ դրանք նախադպրոցականի սոցիալականացման գրավականն են:

**Հետազոտության նպատակն է**՝ ուսումնասիրել և վերլուծել ավագ նախադպրոցականների հաղորդակցական ունակությունների զարգացման մանկավարժական պայմանները:

**Հետազոտության** **խնդիրներն են.**

* Ուսումնասիրել և վերլուծել հոգեբանամանկավարժական գրականությունը:
* Ներկայացնել հաղորդակցման գործընթացի էությունը և կառուցվածքը:
* Վերլուծել նախադպրոցական տարիքի երեխաների հաղորդակցման առանձնահատկությունները:

Հետազոտության ընթացքում կիրառվել են հետևյալ **մեթոդները**.

* գրականության վերլուծություն,
* գործնական աշխատանք։

**Հետազոտության կառուցվածքը.** Հետազոտական աշխատանքը կազմված է ներածությունից, երկու գլուխներից, եզրակացությունից, գրականության ցանկից, համակարգչային շարվածքով կազմում է 15 էջ:

**ԳԼՈՒԽ 1.**

**ՏԵՍԱԿԱՆ ՄԱՍ**

**1.1 Հաղորդակցման գործընթացի էությունը և կառուցվածքը**

Հաղորդակցում երևույթը բազմաշերտ ու բազմակողմ երևույթ է, որի պատճառով մասնագիտական գրականության մեջ հաղորդակցում հասկացությունը գործածվում է տարբեր իմաստներով և տարբեր նշանակությամբ։ Թե՛ սոցիոլոգիայում, թե՛ փիլիսոփայության, թե՛ մանկավարժության և թե՛ հոգեբանության մեջ այդ երևույթն ուսումնասիրվում է տարբեր կողմերից, և տրվում են տարբեր մեկնաբանություններ։ Բերենք դրանցից մի քանիսը.

* Հաղորդակցումը անձանց միջև հաղորդակցական (կոմունիկատիվ) տարբեր միջոցներով ու մեխանիզմներով փոխանցվող տեղեկությունների հաղորդման և ընդունման մի գործընթաց է, ներառյալ հետադարձ կապը, և դրա արդյունքում հաղորդակցության մասնակիցների միջև իրականանում է տեղեկությունների փոխանակում։
* Հաղորդակցումը մարդկանց միջև փոխներգործություն է, իսկ տեղեկությունների փոխանակումը, հաղորդակցության էական տարրը լինելով, սոսկ անհրաժեշտ պայման է։ Հաղորդակցումը գործունեության կողմերից, տարրերից և պայմաններից մեկն է: Այսինքն՝ այն առկա է ցանկացած գործունեության մեջ։ Որոշ հոգեբանների կարծիքով՝ հաղորդակցումը և գործունեությունը գոյություն ունեն ոչ թե զուգահեռաբար, այլ մարդու սոցիալական կեցության, նրա կենսակերպի երկու փոխկապակցված կողմերն են։
* Հաղորդակցումը մարդկանց միջև փոխհարաբերությունների գործընթաց է, որի ընթացքում ձևավորվում են խմբի կոլեկտիվ հատկությունները:
* Հաղորդակցումը մարդկանց մեկը մյուսի վրա փոխգործունեության և փոխներգործության բազմաշերտ գործընթաց է։ Այն կարող է դիտարկվել ոչ միայն որպես գիտակցված գործողություն, ռացիոնալ կերպով ձևակերպված տեղեկության խոսքային փոխանակում, այլև որպես մարդկանց միջև անմիջական հուզական ու զգացմունքային շփում [2, էջ 287]։

Վերոգրյալ սահմանումներից ակնհայտ է, որ հաղորդակցումը սերտորեն կապված է տեղեկությունների **փոխանակում, փոխգործողություն, փոխշփում, փոխհարաբերություն, փոխազդեցություն, փոխընկալում, փոխհասկացում** հասկացությունների հետ, որոնք միևնույն ժամանակ հաղորդակցման կարևոր բաղադրատարրերն են, առանց որոնց հնարավոր չէ պատկերացնել այդ գործընթացը։

Այսպիսով՝ հաղորդակցումը մարդկանց փոխշփման ու կապի մի գործընթաց է, որի ընթացքում նրանք փոխանակում են տեղեկություններ, փոխգործում ու փոխազդում միմյանց վրա, ընկալում և գնահատում միմյանց, հաստատում տարբեր կարգի ու աստիճանի հարաբերություններ։

Հաղորդակցումը մարդու կենսագործունեության պայմանն է, նրա առաջնային ու հիմնարար պահանջմունքներից մեկը, հետևաբար նաև դրա բավարարման պայմանը, հիմքն ու միջոցը։ Առանց այդ պահանջմունքի բավարարման՝ հնարավոր չէ պատկերացնել ինչպես մարդու, այնպես էլ հասարակության առաջացումն ու գործառնությունը: Հաղորդակցման պահանջմունքը ներառում է անձնային, սոցիալ-հոգեբանական, սոցմանկավարժական և այլ կողմեր [3, էջ 59]։

Հաղորդակցման միջոցով մարդիկ բավարարում են հետևյալ պահանջմունքները.

* իրենց կամ ուրիշ մարդկանց մեջ հատկությունների, որակների, դիրքորոշումների փոփոխության պահանջմունք (անձնային կողմ),
* փոխըմբռնման հասնելու, ուրիշ մարդկանց հետ փոխհարաբերություններ հաստատելու պահանջմունք (սոցիալ-հոգեբանական կողմ),
* համատեղ խնդիրների լուծման, միասնական նպատակների իրագործման պահանջմունք (սոցիալ-մանկավարժական կողմ)։

Հաղորդակցումը ոչ միայն առանձին մարդու, այլև հանրույթների՝ ցեղերի, ժողովուրդների, ազգերի, պետությունների գոյության ու զարգացման նախապայմանն է։ Դրանով են մարդիկ ստեղծում խմբեր, հանրույթներ, մշակում համատեղ գործունեության ծրագրեր և նախանշում դրանց իրականացման ուղիներն ու մեխանիզմները։

Հաղորդակցումը նաև անձի ձևավորման ու սոցիալականացման կարևորագույն գործոն է։ Դրա շնորհիվ ձևավորվում ու զարգանում են հոգեկանին բնորոշ զուտ մարդկային ձևեր ու միջոցներ, մասնավորապես՝ գիտակցությունը և լեզուն։ Ուրիշ մարդու հետ հաղորդակցվելու պահանջմունքը ոչ միայն օգնություն ստանալու, հասկացվելու, ինքնարտահայտվելու պահանջմունք է, այլև ուրիշի մեջ հաստատվելու, ուրիշի շահերը, հետաքրքրությունները հաշվի առնելու կարողության զարգացում [2, էջ 289]։

Հաղորդակցման ընթացքում մարդիկ փոխանակում են իրենց գործունեության, կուտակած անձնային ու սոցիալական փորձի արդյունքները, գիտելիքները, պատկերացումները, զգացմունքները։ Դրա միջոցով մարդկանց միջև ստեղծվում է հոգեբանական մթնոլորտ, ձեռք է բերվում փոխըմբռնում, լուծվում են համատեղ հետաքրքրություն ներկայացնող կենսական խնդիրներ, ընդլայնվում է մարդու աշխարհայացքը, գիտելիքների շրջանակը, հարստանում աշխարհի ու մարդկանց մասին նրա պատկերացումները, հաղթահարվում է անհատական փորձի սահմանափակությունը։ Այս առումով՝ ուշադրության է արժանի նշանավոր հոգեբան Ս. Լ. Ռուբինշտեյնի այն կարծիքը, ըստ որի՝ հաղորդակցումը վերաբերմունք է աշխարհի, ուրիշ մարդկանց և ինքն իր նկատմամբ։ Հաղորդակցության բնույթը որոշվում է հաղորդակցվողների անձնային հատկություններով, սոցիալական դիրքորոշումներով, իրադրային տարբեր գործոններով, ինչպես նաև սոցիալական հարաբերությունների համակարգում նրանց ունեցած դերով:

Հաղորդակցումը մարդու սոցիալիզացիայի, նրա գոյության, պահանջների բավարարման և կարգավորման, մարդկանց փոխազդեցության կարևոր միջոց է: Այն բարդ, բազմապլանային գործընթաց է, մարդկանց միջև շփման կայացման ու զարգացման պայման, որը համընդհանուր գործընթացում առաջ է բերում պահանջմունքներ, երբ տեղի է ունենում տեղեկատվության փոխանակում, միմյանց ընկալում և հասկացում:

Վերոհիշյալ սահմանումը, ըստ **Գ. Մ. Անդրեևայի**, բովանդակում է հետևյալ **բաղադրիչները**. հաղորդակցում, որը ենթադրում է ինֆորմացիայի փոխանակում, ինտերակցիա, որ ենթադրում է փոխգործունեություն, պերցեպցիա, որը ենթադրում է մարդկանց` միմյանց ճանաչում, ընկալում:

Այսպես,հաղորդակցման էական նշանակությունը մարդու կենսագործունեության ընթացքում մարդկանց համատեղ գործունեության կազմակերպումն է, այլ մարդու մեջ պահանջմունքների բավարարումը` կենդանի հաղորդակցման ընթացքում:

**1.2Նախադպրոցական տարիքի երեխաների հաղորդակցման առանձնահատկությունները**

Նախադպրոցականի կյանքում կարևորագույն դեր է խաղում հասակակիցը։ Հասակակցի հետ հաղորդակցումն իրենից ներկայացնում է հավասարության սկզբունքով իրագործվող փոխգործունեություն, որի ընթացքում ստեղծվում են ինքնաճանաչման բազմաթիվ հնարավորություններ։

**Մ. Ի. Լիսինայի** ուսումնասիրությունները ցույց են տվել, որ կյանքի առաջին յոթ տարվա ընթացքումերեխայի մոտ ի հայտ են գալիս հետևյալ պահանջմունքները.

* ուշադրության,
* համագործակցության,
* հարգանքի,
* փոխըմբռնման և ապրումակցման [4, էջ 42]:

**Լ.Ս. Նեմովը** նշում է, որ երեխան նախադպրոցական տարիքում հաղորդակցվում է, փորձելով ինքնադրսևորվել, իրացնել սեփական «ես»-ը։ Այս բարդ ուղին անցնելու համար նա ընտրում է նույնականացման և մեկուսացման հոգեբանական մեխանիզմները, որոնք, կատարելագործվելով նախադպրոցական մանկության շրջանում, օգնում են հաստատել սացիալական հարաբերություններ և իրականացնել սոցիալական փոխգործունեություն։ Նույնականացման գործընթացը նպաստում է սեփական գործողությունների փորձարկմանը` ընդօրինակելով դիմացինի գործողություններին։ Իսկ ներքին մեկուսացման մեխանիզմը խթանում է երեխայի ինքնուրույնությունը` սեփական ցանկություններն ու պահանջմունքներն առաջ տանելու միջոցով։

Բազմաթիվ հեղինակներ նշում են, որ հասակակիցների հետ հաղորդակցման ընթացքում երեխան, համեմատելով իրեն տարեկցի հետ, ձգտում է ճանաչել և գնահատել սեփական ձեռքբերումներն ու անհաջողությունները։ Կյանքի երրորդ տարում արդեն նկատվում է հասակակցի հետ շփվելու ցանկությունը։ Երեխան փորձում է ներկայանալ հասակակցին՝ և ցուցադրելով իր կարողությունները, կատարում է նպատակային գործողություններ տվյալ երեխայի հետ հարաբերություններ կառուցելու նպատակով։ Նա դրսևորում է ընդգծված հուզականություն և չի թաքցնում իր բարյացակամ վերաբերմունքը։ Բնականաբար, հասակակցի հետ հաղորդակցվելու, փոխգործելու պահանջմունքը ուժգնանում է միջին և ավագ նախադպրոցական տարիքում. հասակակիցը դառնում է մեծահասակից նախընտրելի գործընկեր։ Մանկապարտեզի ավագ խմբերում ձևավորվում է երեխաների փոխներգործության, միջանձնային հարաբերությունների համեմատաբար կայուն և տարբերակված համակարգ [5, էջ 74]։

3-4 տարեկանից սկսած երեխայի կյանքում հայտնվում է հաղորդակցման նոր գործընկեր, որը տարիքի հետ դառնում է ավելի իմաստալից: Սա հասակակիցն է: Հասակակիցների հետ շփումը ունի մի շարք էական առանձնահատկություններ, որոնք որակապես տարբերվում են մեծահասակների հետ շփումից:

Եթե մեծահասակների հետ հաղորդակցման պահանջմունքն երեխայի անհատական զարգացման ընթացքում գենետիկորեն ի հայտ է գալիս կյանքի առաջին տարում` մանկիկային շրջանում, ապա հասակակիցների հետ հաղորդակցվելու պահանջմունքը` կյանքի երրորդ տարուն։ Կյանքի առաջին ամիսների ընթացքում երեխան պարզապես արձագանքում է հասակակցի ներկայությանը դրական, երբեմն բացասական հույզերով, վերաբերմունքով։ Կյանքի երկրորդ տարում հասակակցին երեխան վերաբերվում է ինչպես հետաքրքիր մի օբյեկտի` նրա վերաբերմունքը փոփոխական է, տարաբնույթ։ Միայն կյանքի երրորդ տարում է դրսևորվում հասակակցի հետ շփվելու պահանջմունքը, այն նկատվում է հասակակցի հանդեպ հատուկ ուշադրության և կայուն վերաբերմունքի ձևով։

Կրտսեր նախադպրոցական տարիքում երեխան հաղորդակցվում է հասակակիցների բարյացակամ վերաբերմունքի արժանանալու, փոխգործունեության մասնակից դառնալու պահանջմունքից դրդված։

Հասակակիցների հետ համագործակցելու, տարեկիցների սոցիալական խմբի անդամ դառնալու ցանկությունը դրդում է որոշակի գործողությունների, որոնք համատեղ գործունեության ընթացքում համեմատվում են գործընկերոջ գործողությունների հետ։ Գործողությունների համեմատությունը հարստացնում է երեխայի սոցիալական փորձը և օգնում է ընտրություն կատարել գործողությունների համակարգում։ Հաջողված, այն է` հասակակիցների կողմից ողջունելի գործողություններն ամրագրվում են՝ վերածվելով սեփական սոցիալական փորձի։ Դրանք հետագայում ազատ և ներքին վստահությամբ օգտագործվում են մանկան գործունեության այլ ձևերում` խաղային, աշխատանքային և կերպարվեստային։

Միջին նախադպրոցական տարիքի հոգեկան գործընթացներն աստիճանաբար ձեռք են բերում կամածին բնույթ, հուզակամայն ոլորտը սկսում է կառավարվել ներքին գործոններով, երեխան սովորում է ապրումակցել և կամային ջանքեր գործադրել ընկերոջն օգնելու նպատակով։ Չորս տարեկանից սկսած երեխայի կողմից արդեն դրսևորվում է ընկերներին ապրումակցելու ընդունակությունը, որը բուռն զարգանում է ավագ նախադպրոցական տարիքում [5, էջ 59]:

Միջին նախադպրոցական տարիքից սկսած երեխային փոխօգնության է դրդում հասակակցին հուզական աջակցության պահանջմունքը, որի բավարարման արդյունքում աստիճանաբար զարգանում են սոցիալական բնույթի զգացմունքներ և կարողություններ։

Հասակակիցների հետ հաղորդակցման միջոցները, բնականաբար, պայմանավորված են պահանջմունքներով և դրդապատճառներով։ Կրտսեր նախադպրոցականներին բնորոշ են, հիմնականում, արտահայտիչ հուզական գործողությունները։ Երեք տարեկանից սկսած առաջատար են դառնում խոսքային միջոցները։ Սակայն, նախադպրոցական մանկության բոլոր փուլերում հաղորդակցման ոչ խոսքային միջոցները` տեսողական շփումը, արտահայտիչ դիմախաղը, մարմնի շարժումները, ձեռքերով փոխանցվող նշանները, ինչպես և առարկայական գործողությունները չեն կորցնում իրենց ներգործության ուժը։

Հասակակիցների հետ հաղորդակցման փորձը ձեռք է բերվում աստիճանաբար, անուղղակիորեն կախված է երեխայի անհատական հոգեբանական առանձնահատկություններից, որոնք օգնում կամ խոչընդոտում են հասակակիցների միջավայրում նրա սոցիալականացման գործընթացը։

Նախադպրոցականի հաղորդակցության առաջին և առավել կարևոր առանձնահատկություններից է հաղորդակցական գործողությունների լայն բազմազանությունը: Հասակակիցների հետ շփվելիս կարելի է տեսնել բազմաթիվ գործողություններ, որոնք գրեթե չեն հանդիպում մեծահասակների հետ շփվելիս:

Հասակակիցների հետ հաղորդակցման ընթացքում երեխան վիճում է նրանց հետ, պարտադրում իր կամքը, հանգստացնում, պահանջում, հրամայում, խաբում, զղջում և այլն։ Հենց հասակակիցների հետ հաղորդակցման ընթացքում է, որ առաջին անգամ հայտնվում են վարքի այնպիսի ձևեր, ինչպիսիք են կեղծավորությունը, վիրավորանքն արտահայտելու կարողությունը, միտումնավոր ընկերոջ հարցերին չպատասխանելը, կոկետությունը, երևակայությունը և այլն։

Հասակակիցների միջև հաղորդակցման երկրորդ վառ տարբերությունը նրա չափազանց վառ հուզական հագեցվածությունն է: Նախադպրոցականների հասակակիցների հետ շփման աճող հուզականությունն ու անկաշկանդությունը տարբերվում է մեծահասակների հետ փոխազդեցությունից:

Նախադպրոցականների հաղոդակցման երրորդ առանձնահատկությունն է նրանց շփման ոչ ստանդարտությունը և հաղորդակցման միջոցների կանոնակարգվածության պակասը: Եթե մեծահասակների հետ շփվելիս նույնիսկ ամենափոքր երեխաները պահպանում են վարքի որոշակի ձևեր, ապա հասակակիցների հետ հաղորդակցման ընթացքում, նրանք օգտագործում են ամենաանսպասելի գործողություններ և շարժումներ: Այս շարժումներին բնորոշ է հատուկ անկաշկանդվածությունը և անկանոնությունը: Երեխաները ցատկում են, ընդունում են տարօրինակ կեցվածք, նմանակում են միմյանց, հորինում են նոր բառեր և այլն [4, էջ 74]:

Հասակակիցների հետ հաղորդակցումը որակապես փոխվում է 4-5 տարեկանում այն դառնում է առաջնային: Նրանք ակտիվ հաղորդակցվում են տարբեր իրավիճակներում (գործունեության տարբեր ձևերում՝ խաղ, աշխատանքային գործունեություն, պարապմունքներ և այլն): Հաղորդակցական կարողությունները հատկապես զարգանում են խաղի ընթացքում: Ձևավորված հաղորդակցումը ազդում է խաղի բնույթի և դրա զարգացման վրա:

Այսպիսով, մեծահասակների հետ հաղորդակցման ընթացքում երեխան յուրացնում է կուտակված պատմամշակութային փորձը, յուրացնում է համամարդկային արժեքներ, իսկ հասակակիցների հետ հաղորդակցման ընթացքում` հարստացնում է սեփական սոցիալական փորձը ինքնուրույն փորձարկումների, ստեղծագործական ձեռքբերումների միջոցով։

**ԳԼՈՒԽ 2.**

**ԳՈՐԾՆԱԿԱՆ ՄԱՍ**

Արդյունավետ շփման և հաղորդակցման համար անհրաժեշտ է, որ երեխաները դրա­կան տրամադրվեն միմյանց նկատմամբ։ Անհրաժեշտ է սովորել հաճելի խոսքեր ասել միմյանց։ Այս նպատակով անցկացրել եմ«**Նվիրիր ընկերոջդ նվեր»** և **«Հաճոյախոսություններ*»*** խաղերը: Առաջին խաղի ժամանակ երեխաները ժեստերի միջոցով նվերներ են պատկերում և նվիրում ընկերոջը, իսկ «Հաճոյախոսություններ»խաղի ընթացքում երեխաները նստում են շրջանաձև, յուրաքանչյուրը նայում է իր կողքին նստած երեխայի աչքերին և նրան հաճոյախոսություն անում՝ ասում բարի խոսքեր։ Օրինակ՝ «Ինչ լավ է, որ դու իմ կողքին ես», «Քեզ հետ հաճելի է խաղալ», «Դու բոլորից լավ ես երգում», «Այսօր գեղեցիկ վերնաշապիկ ես հագել» և այլն։ Հաճոյախոսությունն ընդունող երեխան շնորհակալություն է հայտնում և ասում, որ դա իրեն շատ հաճելի էր։ Այնուհետև նա հաճոյախոսություններ է անում իր հարևան երեխային և այդպես շարունակ։

Որպեսզի երեխաները սովորեն համատեղ գործունեության ընթացքում գործողությունները համաձայնեցնել խաղընկերոջ գործողությունների հետ,փոխհամաձայնության գան կազմակերպեցի **«Աշտարակ»** կառուցողական խաղը **«Աշտարակ»**

**Նպատակը.** զարգցնել խմբում աշխատելու և գործողությունները համաձայնեցնելու կարողությունները:

Աշխատանքը ենթախմբերով է: Յուրաքանչյուր խումբ նստած է շրջանաձև, իսկ շրջանի մեջտեղում պետք է աշտարակ կառուցեն խորանարդներից: Երեխաները հերթականությամբ խորանարդները դասավորում են, միևնույն ժամանակ միմյանց հետ քննարկելով, թե ինչպես դնեն խորանարդները, որպեսզի աշտարակը ավելի ամուր լինի: Վերջում աշտարակները համեմատում ենք, թե որ աշտարակն է ավելի մեծ և ամուր, բացատրում երեխաներին, որ ընդհանուր որոշումները, գործողությունների համաձայնեցումը և փոխօգնությունն է այն գրավականը, որը օգնում է ավելի բարձր և ամուր աշտարակ կառուցել:

Նաև նկարչության պարապմունքին կատարել ենք խմբային առաջադրանք: Երեխաներին բաժանեցի խմբերի, յուրաքանչյուր խմբին տվեցի A2 ֆորմատի թուղթ և գունավոր մատիտներ, իսկ առաջադրանքն էր նկարել տրված թեմայի շուրջ: Յուրաքանչյուր խումբ աշխատում էր մեկ թղթի վրա, ընդհանուր մատիտներով: Փորձեցի նաև մի փոքր մրցակցային տարր ներմուծել՝ առաջադրանքի կատարման ընթացքում, ասացի, որ այն խումբը, որը որ ավելի լավ կաշխատի, խմբի անդամները կկարողանան միմյանց հետ համաձայնության գալ նկարի գույների ընտրության հարցում, կօգնեն միմյանց և բոլորից շուտ կավարտեն աշխատանքը, այդ խումբը կպարգևատրվի:

Իմ աշխատանքում կիրառում եմ նաև իրավիճակային պատմվածքներ: Ներկայացնում եմ փոքրիկ իրավիճակներ երեխաների կոնֆլիկտներին վերաբերող, երեխաները պետք է վերլուծեն պատմվածքների հերոսների արարքները, ասեն, թե իրենք ինչպես կվարվեն: Իրավիճակային պատմվածքների քննարկումը նպաստում է, որպեսզի նախադպրոցականները իրենք գտնեն կոնֆլիկտների լուծման ուղիները, հասակակիցների և մեծահասակների հետ վարքի շփման ճիշտ կանոնները:

Պատմել եմ նաև **«Թե ինչպես նապաստակը նեղացավ իր մայրիկից»** անավարտ հեքիաթը: Խոսեցինք այն մասին, թե կարելի է արդյոք նեղանալ մայրիկից: Ինչ պետք է անել, որպեսզի չբարկացնել մայրիկին: Ապա հեքիաթի համար շարունակություն և ավարտ հորինեցինք և քննարկեցինք:

**Թե ինչպես նապաստակը նեղացավ իր մայրիկից**

Անտառի եզրին, մի գեղեցիկ ու հարմարավետ տան մեջ ապրում էր Նապաս­տակը։ Մի անգամ նա շատ էր ուզում արևոտ բացատում խաղալ իր ընկերների հետ։

- Մայրի՛կ, կարելի՞ է գնամ ընկերներիս հետ խաղալու,- հարցրեց նա։

- Իհարկե, կարելի է,- ասաց մայրիկը,- միայն թե ճաշից չուշանաս։ Հենց կկուն երեք անգամ կանչի, տուն կգաս։ Թե չէ ես շատ կանհանգստանամ։

- Անպայման ժամանակին տուն կգամ, մայրիկ,- ասաց նապաստակն ու վազեց խաղալու։

Անտառի արևոտ բացատում շատ հաճելի էր և գազանիկներն ուրախ մեկ պահմտոցի ու մեկ բռնոցի էին խաղում։ Կկուն կանչեց երեք, հետո չորս, հետո էլ հինգ անգամ, բայց նապաստակն այնպես էր տարվել խաղով, որ նույնիսկ չլսեց կկվին։ Եվ միայն այն ժամանակ, երբ երեկոն իջավ և բոլոր գազանիկները սկսեցին ցրվել իրենց տները, նապաստակը նույնպես ուրախ վազեց տուն, մայրիկի մոտ։ Բայց մայրիկը շատ էր բարկացել նապաստակի վրա ուշանալու համար։ Նա խիստ հանդիմանեց նրան և արգելեց հեռուստացույց դիտել։ Նապաստակը շատ տխրեց և նեղացավ մայրիկից։ «Մայրիկս ինձ բոլորովին չի սիրում։ Ախր, որ սիրեր, չէր պատժի։ Այ, կգնամ տնից ու կկորեմ»,- որոշեց նա։

Նապաստակը սուսուփուս դուրս եկավ տանից և գնաց անտառ։ Գիշերն անտառում շատ ցուցտ էր և վախենալու։ Նապաստակն այպե՜ս էր ուզում մայրիկի մոտ գնալ, բայց չէր կարողանում նրան ներել և մնաց անտառում։ Մտավ մի թփի տակ ևւ մի կերպ քնեց։

Լույսը բացվեց։ Նապաստակը դեռ նեղացած էր մայրիկից, բայց, այնուամենայնիվ, որոշեց գնալ տուն, պատուհանից թաքուն նայել, թե ինչ է անում մայրիկն առանց իրեն։ Նա կամացուկ մոտեցավ իրենց տանը, պատուհանից ներս նայեց ու ի՜նչ տեսնի... : Ի՞նչ եք կարծում, երեխաներ, ի՞նչ տեսավ նապաստակը։ Ի՞նչ էր անում նրա մայրիկը։ Ճիշտ եք ասում։ Մայրիկը հոնգուր-հոնգուր լաց էր լինում։ Իսկ ի՞նչ եղավ հետո։ Ի՞նչ եք կարծում։ Եկեք պատմության շարունակությունն ինքներս հորինենք:

**ԵԶՐԱԿԱՑՈՒԹՅՈՒՆ**

Այսպիսով, իրականացնելով թեմայի շուրջ հոգեբանամանկավարժական գրականության վերլուծություն և հետազոտական աշխատանքի արդյունքներից կատարել եմ հետևյալ եզրակացությունը.

* Հաղորդակցումը մարդու սոցիալիզացիայի, նրա գոյության, պահանջների բավարարման և կարգավորման, մարդկանց փոխազդեցության կարևոր միջոց է: Այն բարդ, բազմապլանային գործընթաց է, մարդկանց միջև շփման կայացման ու զարգացման պայման, որը համընդհանուր գործընթացում առաջ է բերում պահանջմունքներ, երբ տեղի է ունենում տեղեկատվության փոխանակում, միմյանց ընկալում և հասկացում:
* Հասակակիցների հետ հաղորդակցման ընթացքում երեխան, համեմատելով իրեն հասակակցի հետ, ձգտում է ճանաչել և գնահատել սեփական ձեռքբերումներն ու անհաջողությունները: Հասակակցի հետ հաղորդակցվելու պահանջմունքն ուժգնանում է միջին և ավագ նախադպրոցական տարիքում. հասակակիցը դառնում է երեխայի նախընտրելի գործընկեր: Իսկ արդեն մանկապարտեզի ավագ խմբում ձևավորվում է երեխաների հաղորդակցման, միջանձնային հարաբերությունների համեմատաբար կայուն և տարբերակցված համակարգ:
* Կարելի է եզրակացնել նաև, որ նախադպրոցականների հաղորդակցական ունակությունների զարգացման համար անհրաժեշտ է ստեղծել զարգացնող առարկայական միջավայր գործունեության կազմակերպման և յուրաքանչյուր երեխայի պահանջմունքները համատեղ գործունեության մեջ բավարարելու համար և ապահովել յուրաքանչյուր երեխայի համար հուզական հարմարավետություն /գործունեության ազատ ընտրություն/, հասակակաիցների և դաստիարակի հետ շփվելու ցանկություն։

**ԳՐԱԿԱՆՈՒԹՅԱՆ ՑԱՆԿ**

1. Ավագյան Մ. Ս. «Նախադպրոցականի համագործակցային կարողությունների ձևավորման առանձնահատկությունները»։ Երևան, 2010թ., 39 էջ։
2. Կարապետյան Վ. Ս., Գևորգյան Ս. Ռ., Բերբերյան Ա. Ս., Պետրոսյան Ռ. Հ., Խաչատրյան Հ. Վ. «Կրթության հոգեբանության դասախոսությունների ժողովածու»: Երևան 2017թ.,526էջ
3. Лисина М.И. Общение и его влияние на развитие психики дошкольника / М.И. Лисина. –М.: Академия, 2012. –270 с
4. Лисина М.И. Развитие общения дошкольников со сверстниками /М.: Педагогика, 2013. –215 с.
5. Репина Т.А. Деятельность и взаимоотношения дошкольников. – М.: Проспект, 2012. –188 с.